# Amy Elizabeth Thorpe

Amy Elizabeth "Betty" Thorpe (Minneapolis (Estats Units d'Amèrica), 22 de novembre del 1910 - Castellnou dels Aspres (Rosselló), 1 de desembre del 1963) va ser una espia americana, abans i durant la Segona Guerra Mundial.

## Anys de joventut

Amy Elizabeth Thorpe era filla de George C. Thorpe, un condecorat oficial dels marines, i de Cora, filla de Henry H. Wells, senador de l'estat de Minnesota, graduada amb honors a la Universitat de Michigan, escriptora i exalumna de la Sorbona i de les universitats de Múnic i Colúmbia. La filla d'ambdós, Amy, després d'una infància molt viatgera, estudià a França i en escoles privades dels Estats Units. En l'adolescència publicà un llibre, Fioretta (Honolulu, 1922), escrit quan tenia 11 anys i que li prologà Wallace R. Farrington, governador de Hawaii.
L'abril del 1930 es casà amb Arthur J. Pack (1891-1945), segon secretari comercial a l'ambaixada britànica de Washington, amb qui tingué dos fills, Anthony Tony (nat el setembre del 1930) i Denise (el 1934). Per a ambdós, la seva mare optà que estudiessin en internats i, posteriorment, els donà en acollida.
El matrimoni viatjà a diverses destinacions diplomàtiques a Europa (Espanya i Polònia) i Amèrica del Sud (Xile). L'estada espanyola de la parella coincidí amb la Guerra Civil espanyola i s'ha dit que Amy Pack ajudà franquistes a escapar del Madrid republicà. El 1937 Arthur va ser destinat a Varsòvia, i a l'any següent fou transferit a la secció comercial de l'ambaixada britànica a Santiago de Xile. En aquest període, sembla que Amy s'oferí a l'espionatge britànic i fou reclutada com a col·laboradora. Aviat es dedicà a escriure articles polítics per a la premsa xilena en castellà i en anglès.

## Segona Guerra mundial

Encara que les fonts divergeixen sobre les activitats d'espionatge que Amy Elizabeth Pack portà a terme durant la guerra, sembla establert que, poc després d'esclatar la contesa, treballava per a la British Security Coordination (BSC), un organisme del Secret Intelligence Service britànic a Nova York als anys 40, que li assignà l'àlies de Cynthia. Inicialment seduí diplomàtics italians, però el 1941 rebé ordres d'infiltrar-se a l'ambaixada francesa del règim de Vichy a Nova York, i per fer-ho inicià una relació amb Charles-Emmanuel Brousse, adjunt de premsa i antic heroi de l'aviació gal·la de la Primera Guerra mundial. Brousse pertanyia a una històrica família rossellonesa i, per bé que antinazi, també estava profundament disgustat amb el govern britànic, que creia que l'any 1940 havia deixat França a mercè dels conqueridors alemanys. Elizabeth Thorpe (separada, havia renunciat al cognom de casada) se l'acostà fingint que treballava per a l'espionatge estatunidenc en contra del règim nazi, i Brousse li proporcionà informacions reservades. La BSC sol·licità l'ajuda de l'Office of Strategic Services (OSS) americana (l'antecessora de la Central Intelligence Agency), i s'aconseguiren els serveis d'un lladre de caixes de cabals que, amb la col·laboració dels amants Thrope i Brousse, aconseguí el juny de 1942 obrir la caixa forta de l'ambaixada de Vichy i fotografiar-ne els llibres que contenien la xifra naval gal·la. El descodificat dels missatges francesos, fos pels materials obtinguts en aquesta ocasió, o fos per informacions d'altres fonts, facilitaren en gran manera els desembarcaments aliats de 1942 a les possessions franceses del nord de l'Àfrica.
Thorpe va ser posteriorment enviada a Londres, amb destinació a l'oficina de Dorset Square de l'Special Operations Executive.

## Postguerra

Després que el seu marit Arthur Pack se suïcidés a Buenos Aires el novembre del 1945, Thorpe es casà a l'any següent amb el seu informador francès, el nord-català Brousse. Aquest adquirí el castell de Castellnou dels Aspres (a la Catalunya del Nord) per viure-hi plegats, i Amy Elizabeth Brousse hi passà els darrers anys de vida en discreta reclusió. Morí d'un càncer de gola el 1963.

## Bibliografia complementària

* Boyd, William «The Secret Persuaders». The Guardian, 19-08-2006.
* Conant, Jennet. The Irregulars: Roald Dahl and the British Spy Ring in Wartime Washington. Nova York: Simon and Schuster, 2008. ISBN 9780743294584.
* Hodgson, Lynn Philip. Inside Camp X. Oakville, Ont. (Canada): L.P.Hodgson, 2003. ISBN 9780889627147.
* Hyde, Harford Montgomery. Cynthia. Nova York: Farrar, Straus and Giroux, 1966.
* Lovell, Mary S. Cast No Shadow: The Life of the American Spy Who Changed the Course of World War II. Nova York: Pantheon Books, 1992. ISBN 0-394-57556-3.
* Macdonald, Bill. The True Intrepid: Sir William Stephenson and the Unknown Agents. Vancouver: Raincoast, 2001. ISBN 1-55192-418-8.
* Mahl, Thomas E. Desperate Deception: British Covert Operations in the United States, 1939-44. Washington D.C.: Brassey's, 1999 (Brassey's intelligence & national security library.). ISBN 1-57488-223-6.
* Naftali, Timothy J. «Intrepid's Last Deception: Documenting the Career of Sir William Stephenson». Intelligence and National Security, 8 (3), 1993, pàg. 72-99.
* Stephenson, William Samuel; Dahl, Roald; Hill, Tom. British Security Coordination: The Secret History of British Intelligence in the Americas, 1940-1945. Londres: St Ermin's, 1999. ISBN 9780316644648.
* Stevenson, William. A Man Called Intrepid: the secret war. Nova York: Harcourt Brace Jovanovich, 1976. ISBN 9780151567959.

## Referències

* 1 2 3 Deac, Wilfred P «Amy Elizabeth Thorpe - Feb. '96 WorldWar II Feature». World War II, 2-1996. Arxivat de l'original el 2015-04-02 [Consulta: 13 març 2015].
* ↑ Macintosh, Elizabeth P. Sisterhood of Spies. The Women on the OSS. Annapolis, MD: Naval Institute Press, 1998, p. 21-32. ISBN 1557505985.
* ↑ «Dades biogràfiques de George Cyrus Thorpe, al web del cementiri nacional d'Arlington» (en anglès). [Consulta: 1r març 2015].
* ↑ Thorpe, Cora Wells. In the Paper of Trade Winds. Hawaiian myths and traditions. Nova York, London: G.P. Putnam's Sons, 1924. («Exemplar digitalitzat per la University of Michigan Library».)
* 1 2 Thorpe, Betty (text); Blanding, Don (il·lustracions). Fioretta, or, O cessate di piagarmi. Honolulu: Advertising Pub. Co., 1922. («Exemplar digitalitzat per Google, al Hathi Trust Digital Library».)
* 1 2 «Catàleg dels documents de Harford Montgomery Hyde utilitzats per a preparar la biografia "Cynthia", al Churchill College de Cambridge» (en anglès). [Consulta: 1r març 2015].
* 1 2 «Catàleg de documentació d'Amy Elizabeth i Arthur J. Pack i els seus fills, conservada al Churchill College de Cambridge» (en anglès). [Consulta: 1r març 2015].
* 1 2 Lloyd, Mark. The Art of Military Deception. Barnsley: Pen & Sword, 2003, p. 104-105. ISBN 9781473811966.
* ↑ Miles, Rosalind; Cross, Robin. «Amy Elizabeth Brousse 1910-63». A: Warrior Women. 3000 Years of Courage and Heroism. Londres: Quercus Publishing, 2011. ISBN 9780857380777.
* ↑ Miles, Rosalind; Cross, Robin. «Amy Elizabeth Brousse». A: Hell Hath no Fury: True Stories of Women at War from Antiquity to Iraq. Nova York: Three Rivers Press, 2008, p. 342-344. ISBN 9780307346377.

## Enllaços externs

* "Amy Thorpe" a la World War II Database (anglès).